XARXA CONTRA LA PRECARIETAT DE SABADELL

PRECARIETAT

En el capitalisme, els avanços tecnològics i la creació de riquesa no milloren les nostres condicions de vida. Amb el neoliberalisme, hem entrat en una societat on la majoria vivim condemnats a la precarietat (salaris baixos, contractes temporals i sense drets, falta de temps lliure, discriminació i abusos per l'origen, la nacionalitat, el sexe o la sexualitat, impossibilitat d'accedir a un habitatge, atur, accidents laborals...). 

Però davant aquesta realitat només es pot afirmar una rebel·lia radical davant un sistema tan brutal, irracional i injust; organitzar la resistència, recuperar els valors de la solidaritat entre treballadors i oprimits i deslegitimar una vegada i una altra la cultura de la precarietat.

És necessari posar en marxa un moviment general contra la precarietat que augmenti la capacitat de donar respostes solidàries davant les agressions socials i que prengui iniciatives de mobilització que penetrin en la societat.

XARXA CONTRA ELS TANCAMENTS I LA PRECARIETAT

La Xarxa Contra els Tancaments i la Precarietat (XCTP) és una eina de classe que sorgeix per a donar resposta a l'onada de tancaments d'empreses i acomiadaments massius a Catalunya. 

La XCTP es crea com oposició a la postura de les burocràcies sindicals que negocien tancaments i acomiadaments negant-se a lluitar pel manteniment dels llocs de treball i per millors condicions laborals. 

La XCTP agrupa a l'esquerra sindical catalana (sindicats alternatius i seccions sindicals combatives) juntament amb moviments socials, organitzacions estudiantils i l'esquerra revolucionària. És a dir, gent que es troba a l'esquerra del tripartit i de CCOO i UGT.

XARXA CONTRA LA PRECARIETAT DEL VALLÈS OCCIDENTAL

Des de fa temps estem treballant al Vallès com part de la XCTP. Ara pretenem organitzar-nos a nivell comarcal, centrant-nos en la lluita contra la precarietat del jovent i continuant en el marc de la XCTP. 

El treball de la Xarxa Contra la Precarietat a la pràctica seria el següent: 

● Contra els abusos i les injustícies que sofrim els i les precàries als nostres centres de treball per desconeixement de les condicions dels nostres contractes o pels incompliments de les mateixes, vam plantejar dues vies: 

	INFORMACIÓ: mitjançant una assessoria gratuïta a nivell tant laboral (drets, contracte, conveni, baixes, salaris...) com jurídica (comptant amb l'ajuda d'advocats quan sigui necessari). Per a això comptem amb persones avalades per la seva pròpia experiència en aquestes tasques i en la pràctica diària de lluita pel canvi social. 

	LLUITA: des de la Xarxa Contra la Precarietat donarem suport per afrontar els problemes dels precaris als propis centres de treball. Per als precaris, generalment, no és possible donar resposta a les agressions quotidianes organitzant-se des del lloc de treball amb els i les companyes per temor a la no renovació o a l'acomiadament. Aquí la Xarxa Contra la Precarietat pot jugar un paper molt important mitjançant la mobilització i l’acció directa. 

● Dur a terme diverses campanyes de sensibilització social fent arribar la nostra anàlisi de la realitat social, evidenciant la situació i condicions precàries en les quals vivim la gran majoria de la joventut i què ho fa així, estenent un discurs de classe i veritablement revolucionari. 
Aquestes campanyes d'informació, agitació i lluita al carrer estarien encapçalades per les assemblees de joves de la comarca juntament amb centres socials i sindicats d’estudiants, com referents en aquests camps, i recolzada per tota la XCTP i el conjunt del moviment de la comarca. 

● Lluitar contra els tancaments i les deslocalitzacions d'empreses mitjançant la lluita al carrer i l'acció sindical, i socialitzant el conflicte, mediatitzant-lo i pressionant a l'administració. En definitiva, solidaritzant-nos amb els i les treballadores. 

Per tal que aquesta eina de lluita funcioni és imprescindible que estigui ben organitzada i coordinada de manera unitària, oberta i assembleària entre tots els col·lectius i persones afectades i que compti des del principi amb la participació dels i les joves activistes. 

Així doncs, cridem als diferents moviments socials, assemblees de joves, col·lectius anticapitalistes i joves precaris i precàries en general, a participar en la creació d'aquesta Xarxa Contra la Precarietat de Sabadell.

xarxasabadellcontraprecarietat@yahoo.es